Αγαπητοί γονείς και κηδεμόνες,

Το σχολείο είναι ένας χώρος μάθησης, καλλιέργειας δεξιοτήτων, ευαισθητοποίησης και υιοθέτησης αξιών. Η πρόοδος συμβαδίζει με την αλληλεγγύη, την αποδοχή της ιδιαιτερότητας του άλλου, την συμπερίληψη, τη δημοκρατία, τον σεβασμό των συμφωνηθέντων κανόνων αλλά και την περιβαλλοντική συνείδηση και τη φροντίδα της υγείας τόσο της σωματικής όσο και της ψυχικής. Περνώντας πολλές ώρες στον χώρο αυτό οι μαθητές μαθαίνουν, συνεργάζονται, δημιουργούν, χαίρονται αλλά ταυτόχρονα αντιμετωπίζουν και δυσκολίες. Προκειμένου το σχολείο να λειτουργήσει σαν κοινότητα μάθησης οι κανόνες στοχεύουν να δημιουργήσουν τις προϋποθέσεις για μια απρόσκοπτη και αποτελεσματική εκπαιδευτική διαδικασία.

**Η φοίτηση των μαθητών**

Σύμφωνα με τη νομοθεσία η φοίτηση των μαθητών είναι υποχρεωτική. Αποτελεί ευθύνη των γονέων και κηδεμόνων ενώ η ελλιπής φοίτηση, και μάλιστα χωρίς σοβαρό λόγο, υπονομεύει το έργο του σχολείου, αποδομεί τον ρόλο του σαν χώρο αγωγής και μάθησης και δυσχεραίνει την πρόοδο των μαθητών. Οι απουσίες δικαιολογούνται μόνο όταν συντρέχει σοβαρός λόγος (ασθένεια, έκτακτα οικογενειακά γεγονότα κ.ά.). Σε περίπτωση ασθένειας για την επάνοδο του μαθητή στο σχολείο μετά από απουσία δύο και πάνω ημερών απαιτείται ιατρική βεβαίωση. Σε περίπτωση που το παιδί έχει νοσήσει από covid 19 ή έχει νοσήσει κάποιο μέλος της οικογένειάς του ακολουθούνται οι εκάστοτε οδηγίες του ΕΟΔΥ.

**Προσέλευση - παραμονή στο Σχολείο και αποχώρηση από αυτό**

Η έγκαιρη προσέλευση των μαθητών/μαθητριών στο σχολείο καθώς και η τακτική και ανελλιπής φοίτηση αποτελούν βασικά στοιχεία της εκπαιδευτικής διαδικασίας.

Οι μαθητές εισέρχονται στο σχολείο από τις 8:00 έως τις 8:15 και από τις 2 εισόδους του σχολείου. Για λόγους ασφάλειας των μαθητών/μαθητριών αλλά και για την ομαλή λειτουργία του προγράμματος οι είσοδοι του σχολείου κλειδώνουν στις 8:15. Σε περίπτωση μη έγκαιρης προσέλευσης οι μαθητές εισέρχονται και κατευθύνονται στην τάξη τους. Σε περίπτωση επαναλαμβανόμενης αργοπορίας καλούνται οι γονείς.

Ο **προαυλισμός** τους θα γίνεται τμηματικά σε συγκεκριμένους χώρους στα ειδικά για τον λόγο αυτό διαγραμμισμένα προαύλια.

**Η αποχώρηση** θα γίνεται ως εξής:

Από την οδό **Μουτούση**: 13:15 Α΄, Β΄ και Γ΄ τάξεις

Από την οδό **Άττιδος**: 13:15 Δ΄, Ε΄ και ΣΤ΄ τάξεις

Οι μαθητές των μεγάλων τάξεων που αποχωρούν **μόνοι** τους, ύστερα από υπεύθυνη δήλωση των γονέων/κηδεμόνων, θα πρέπει να φορούν τα ειδικά καρτελάκια και θα αποχωρούν **με το χτύπημα του κουδουνιού στις** **13:15**. Οι μαθητές που έχουν αδερφάκια σε μικρότερη τάξη πηγαίνουν να τα παραλάβουν από την έξοδο της οδού Μουτούση και αποχωρούν από την έξοδο που έχει συμφωνηθεί με τους γονείς τους.

Οι γονείς/ κηδεμόνες των μαθητών και των μαθητριών που είναι εγγεγραμμένοι στο Ολοήμερο πρόγραμμα δηλώνουν από την αρχή της σχολικής χρονιάς την ακριβή ώρα αναχώρησης από το σχολείο στις 15:00. ή στις 16:00. Η αποχώρηση από το Ολοήμερο Πρόγραμμα γίνεται αποκλειστικά από την οδό Άττιδος.

Οι μαθητές και οι μαθήτριες σε καμία περίπτωση δε φεύγουν από το σχολείο πριν τη λήξη των μαθημάτων χωρίς άδεια. Αν παρουσιαστεί ανάγκη έκτακτης αποχώρησης κατά τη διάρκεια του σχολικού ωραρίου (π.χ. ασθένεια), ενημερώνεται ο γονέας/κηδεμόνας για να προσέλθει στο Σχολείο και να συνοδεύσει το παιδί στο σπίτι του, αφού προηγουμένως συμπληρώσει τη σχετική υπεύθυνη δήλωση.

**ΠΑΡΑΚΛΗΣΗ**: Να είστε συνεπείς στην ώρα που παραλαμβάνετε τα παιδιά σας, για να αποφεύγεται ο συνωστισμός στις εξόδους, τόσο των γονέων όσο και των μαθητών.

Σε περιπτώσεις δυσμενών καιρικών συνθηκών το σχολείο προβλέπει χώρους αναμονής και τροποποίηση της διαδικασίας ώστε να μειωθεί στο ελάχιστο η έκθεση γονέων και μαθητών στις καιρικές συνθήκες δίχως να τεθεί σε κίνδυνο η ασφάλεια των μαθητών.

**Ωρολόγιο Πρόγραμμα του Σχολείου**

Το Σχολείο μας εφαρμόζει το Ωρολόγιο Πρόγραμμα, όπως αυτό ορίζεται από τις εγκυκλίους του ΥΠΑΙΘ και εξειδικεύεται από τον Σύλλογο Διδασκόντων:

**ΠΡΩΙΝΟ ΠΡΟΓΡΑΜΜΑ**

|  |  |  |
| --- | --- | --- |
| **8:00 – 8:15** | Πρωινή προσέλευση |  |
| **8:20 – 8:55** | 1η διδακτική ώρα |  |
| **8:55 – 9:40** | 2η διδακτική ώρα |  |
| **9:40 – 10:00** | 1ο διάλειμμα |  |
| **10:00 – 10:45** | 3η διδακτική ώρα |  |
| **10:45 – 11:30** | 4η διδακτική ώρα |  |
| **11:30 – 11:45** | 2ο διάλειμμα |  |
| **11:50 – 12:25** | 5η διδακτική ώρα |  |
| **12:25 – 12:40** | 3ο διάλειμμα |  |
| **12:40 – 13:15** | 6η διδακτική ώρα |  |

**ΟΛΟΗΜΕΡΟ ΠΡΟΓΡΑΜΜΑ**

|  |  |
| --- | --- |
| **13:20 – 14:00** | 1η ώρα Ολοήμερου Προγράμματος  Σίτιση |
| **14:00 – 14:15** | Διάλειμμα |
| **14:15 – 15:00** | 2η ώρα Ολοήμερου Προγράμματος |
| **15:00 – 15:15** | Διάλειμμα |
| **15:15 – 16:00** | 3η ώρα Ολοήμερου Προγράμματος |

**Συμπεριφορά μαθητών/τριών - Παιδαγωγικός έλεγχος**

Αποκλίσεις των μαθητών από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη ζωή του Σχολείου, από τον οφειλόμενο σεβασμό στον/στην εκπαιδευτικό, στη σχολική περιουσία, στον συμμαθητή/τη συμμαθήτρια, πρέπει να θεωρούνται σχολικά παραπτώματα. Τα σχολικά παραπτώματα θα αντιμετωπίζονται από το σχολείο, σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων πρέπει να είναι η τελευταία επιλογή, χωρίς όμως να αποκλείεται ως παιδαγωγικό μέτρο.

Τα θέματα παραβατικής συμπεριφοράς των μαθητών/ μαθητριών στο Σχολείο αποτελούν αντικείμενο συνεργασίας του/της εκπαιδευτικού της τάξης με τη Διευθύντρια της σχολικής μονάδας, τον Σύλλογο Διδασκόντων/Διδασκουσών, τον Συντονιστή Εκπαιδευτικού Έργου, τον σχολικό ψυχολόγο και του 1ου ΚΕΔΑΔΥ Κορωπίου προκειμένου να υπάρξει η καλύτερη δυνατή παιδαγωγική αντιμετώπισή τους. Σε κάθε περίπτωση και πριν από οποιαδήποτε απόφαση, λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού.

**Πρόληψη φαινομένων Βίας και Σχολικού εκφοβισμού**

H ανάπτυξη θετικού σχολικού κλίματος αποτελεί σημαντικό παράγοντα της διαδικασίας πρόληψης ή/και αντιμετώπισης φαινομένων βίας, παρενόχλησης, εξαναγκασμού και σχολικού εκφοβισμού. Χαρακτηριστικά του θετικού και υγιούς σχολικού κλίματος είναι ο αμοιβαίος σεβασμός, η αποδοχή της διαφορετικότητας, η προώθηση της συνεργασίας με Φορείς, η συνεργασία του Σχολείου με την οικογένεια, κ.ά.

**Σχολικές Εκδηλώσεις - Δραστηριότητες**

Το Σχολείο οργανώνει μια σειρά εκδηλώσεων/δραστηριοτήτων, που στόχο έχουν τη σύνδεση σχολικής και κοινωνικής ζωής, τον εμπλουτισμό των υπαρχουσών γνώσεων των μαθητών/μαθητριών, την απόκτηση δεξιοτήτων ζωής και την ευαισθητοποίησή τους σε κοινωνικά θέματα. Οι ενδοσχολικές εκδηλώσεις, οι σχολικές δραστηριότητες και η συμμετοχή σε καινοτόμα σχολικά προγράμματα πρέπει να γίνονται με πρωτοβουλίες, ιδέες και ευθύνη των ίδιων των μαθητών/μαθητριών, διότι έτσι αυτοί/αυτές αισθάνονται υπεύθυνοι/υπεύθυνες, αναδεικνύουν τις ικανότητές τους, τις κλίσεις τους, τα ενδιαφέροντά τους και το ταλέντο τους.

**Συνεργασία Σχολείου - Οικογένειας - Συλλόγου Γονέων/Κηδεμόνων**

Το Σχολείο πρέπει να βρίσκεται σε αγαστή συνεργασία με την οικογένεια του μαθητή/της μαθήτριας, με τον Σύλλογο Γονέων/Κηδεμόνων και Φορέων, των οποίων όμως ο ρόλος πρέπει να είναι διακριτός. Κάθε φορά που δημιουργείται θέμα το οποίο σχετίζεται με συγκεκριμένο μαθητή/συγκεκριμένη μαθήτρια, ο πρώτος που θα πρέπει να ενημερωθεί σχετικά είναι ο γονέας/κηδεμόνας, ο οποίος θα πρέπει να συνεργαστεί με το Σχολείο.

**Ποιότητα του σχολικού χώρου**

Ένας από τους στόχους του Σχολείου πρέπει να είναι η καλλιέργεια της αίσθησης της ευθύνης στους μαθητές/ στις μαθήτριες σε ό,τι αφορά την ποιότητα του σχολικού χώρου. Καθαροί και συντηρημένοι χώροι αιθουσών, εργαστηρίων, του αύλειου χώρου, της σχολικής περιουσίας, κ.λπ. διαμορφώνουν τον περιβάλλοντα χώρο μέσα στον οποίο είναι δυνατόν να καλλιεργηθεί η ψυχή του παιδιού. Φθορές, ζημιές και κακή χρήση της περιουσίας του Σχολείου αποδυναμώνουν τις εκπαιδευτικές δυνατότητές του και παιδαγωγικά εθίζουν τον μαθητή/τη μαθήτρια στην αντίληψη της απαξίωσης της δημόσιας περιουσίας. Μαθητής/Μαθήτρια που προκαλεί φθορά στην περιουσία του Σχολείου, ελέγχεται για τη συμπεριφορά αυτή και η δαπάνη αποκατάστασης βαρύνει τον κηδεμόνα του ή τον ίδιο.

**Σχολική Ζωή**

Διαλείμματα

Όταν χτυπήσει το κουδούνι για διάλειμμα οι μαθητές βγαίνουν στα προαύλια, στο χώρο που έχει καθοριστεί για το κάθε τάξη. Δεν επιτρέπεται η παραμονή στις αίθουσες ή στους διαδρόμους. Μόνο σε περίπτωση κακοκαιρίας οι μαθητές παραμένουν στις αίθουσες μαζί με τον εκπαιδευτικό. Κανένας και για κανένα λόγο δε μένει μέσα στην αίθουσα μόνος του.

Ιδιαίτερη μέριμνα πρέπει να δίνεται στη σωστή διατροφή των παιδιών.

Στις τουαλέτες τηρούν πάντα τους κανόνες ατομικής υγιεινής, δεν πετούν χαρτιά στη λεκάνη και αμέσως πλένουν τα χέρια με σαπούνι στο νιπτήρα.

Σέβονται και προστατεύουν την περιουσία του Σχολείου, που είναι περιουσία όλων μας.

Για οποιοδήποτε πρόβλημα αντιμετωπίζουν οι μαθητές κατά τη διάρκεια του διαλείμματος πρέπει να απευθύνονται στους εφημερεύοντες εκπαιδευτικούς που βρίσκονται στο προαύλιο.

Μόλις χτυπήσει το κουδούνι για μάθημα προσέρχονται γρήγορα στο χώρο συγκέντρωσης χωρίς να τρέχουν ή να σπρώχνονται. Θα πρέπει να έχουν ήδη τελειώσει το φαγητό τους και να έχουν τακτοποιήσει τις ανάγκες τους.

**Κοινωνική ζωή**

Όταν κάποιοι μαθητές διαφωνούν για κάτι, το επιλύουν ειρηνικά, φιλικά και με κατανόηση. Αν η διαφωνία δεν επιλυθεί απευθύνονται ανάλογα αν βρίσκονται στην αίθουσα στον εκπαιδευτικό που εκείνη την ώρα κάνει μάθημα ή αν βρίσκονται σε διάλειμμα στο προαύλιο στους εφημερεύοντες. Σε κάθε περίπτωση υπάρχει στενή συνεργασία του σχολείου με τους γονείς και κηδεμόνες των μαθητών.

Κανένας ενήλικας δεν έχει δικαίωμα να επιπλήττει ή να τιμωρεί ή να νουθετεί οποιοδήποτε παιδί στο χώρο του σχολείου. Για οποιοδήποτε θέμα προκύψει ενημερώστε τον/η εκπαιδευτικό της τάξης ή τη διευθύντρια, οι οποίοι και θα διευθετήσουν το θέμα.

**Γονείς - κοινό**

Η ενημέρωση των γονέων και κηδεμόνων για την πρόοδο των παιδιών τους από τους εκπαιδευτικούς του σχολείου θα γίνεται τακτικά σε ημερομηνίες και ώρες που θα έχουν οριστεί.

Οι γονείς εισέρχονται στο σχολείο κατά τις προγραμματισμένες ώρες συναντήσεων με τους δασκάλους των τάξεων και μετά από άδεια του Διευθυντή του σχολείου.

Οι γονείς και κηδεμόνες οφείλουν να ενημερώνονται τόσο για θέματα της σχολικής ζωής όσο και λειτουργίας του σχολείου από τις ανακοινώσεις που αναρτώνται στην ιστοσελίδα του σχολείου (1dimotikovari.weebly.com) και στις εισόδους του σχολείου ή μεταφέρονται από τις μαθήτριες/ες.

**Προσωπικά δεδομένα**

Τηρείται απαρέγκλιτα η ισχύουσα νομοθεσία για τα προσωπικά δεδομένα όλων των μελών της σχολικής κοινότητας. Επιπροσθέτως, σύμφωνα με τις κείμενες διατάξεις και τον Γενικό Κανονισμό Προστασίας Δεδομένων της Ευρωπαϊκής Ένωσης (GDPR), επιβάλλεται η γραπτή συγκατάθεση των γονέων ως προς τη συλλογή, επεξεργασία και δημοσιοποίηση οπτικού υλικού των παιδιών τους.

**Λειτουργία Κυλικείου**

Το Υπουργείο Υγείας ορίζει με υγειονομικές διατάξεις τα προϊόντα που μπορούν να διατίθενται στα Σχολικά Κυλικεία, με στόχο την προστασία και προαγωγή της υγείας των μαθητών/μαθητριών και τη δημιουργία ενός υποστηρικτικού σχολικού περιβάλλοντος σε θέματα υγιεινής διατροφής. Στο κυλικείο του σχολείου μας τα παιδιά μπορούν να βρουν αρτοσκευάσματα, εμφιαλωμένο νερό και χυμούς. Όλα τα προϊόντα βρίσκονται σε ατομικές συσκευασίες.

**Πολιτική του σχολείου προστασίας από πιθανούς κινδύνους -**

**Αντιμετώπιση έκτακτων αναγκών**

Για τη διαχείριση σεισμών αλλά και πυρκαγιών, ακραίων καιρικών φαινομένων και τεχνολογικών καταστροφών επικαιροποιούνται τακτικά τα σχετικά Σχέδια Μνημονίων Ενεργειών και υλοποιούνται ασκήσεις ετοιμότητας κατά τη διάρκεια του σχολικού έτους.

Η Διευθύντρια του σχολείου, στην αρχή του σχολικού έτους και σε συνεργασία με τον Σύλλογο Διδασκόντων, προβαίνει σε όλες τις απαιτούμενες ενέργειες που προβλέπονται για την αντιμετώπιση των έκτακτων αναγκών εντός του σχολικού χώρου. Επίσης ενημερώνουν τους μαθητές/μαθήτριες για τους βασικούς κανόνες και τρόπους αντίδρασης κατά την εκδήλωση των φαινομένων αυτών. Διευκρινίζεται ότι οι μαθητές/μαθήτριες δεν αποχωρούν από το σχολείο μόνοι τους αλλά παραδίδονται στους γονείς/κηδεμόνες τους ή σε άλλα πρόσωπα που οι γονείς/κηδεμόνες έχουν ορίσει γραπτώς.

Σε περίπτωση έκτακτης ανάγκης, για την ασφάλεια των παιδιών έχει καταρτιστεί σχέδιο χώρων συγκέντρωσης και διαφυγής και πραγματοποιούνται ασκήσεις ετοιμότητας 3 φορές μέσα στη σχολική χρονιά.

Αγαπητοί γονείς και κηδεμόνες των μαθητών του σχολείου μας, ένα ανοιχτό, συνεργατικό, συμπεριληπτικό και δημοκρατικό σχολείο έχει ανάγκη από την σύμπραξη όλων: μαθητών, εκπαιδευτικών, Συλλόγου Γονέων και Κηδεμόνων, Σχολικής Επιτροπής και Τοπικής αυτοδιοίκησης, για να επιτύχει στην αποστολή του.

Η Διευθύντρια του Σχολείου:

Η Πρόεδρος του Συλλόγου Γονέων και Κηδεμόνων:

Εκπρόσωπος του Δήμου Βάρης-Βούλας-Βουλιαγμένης: